
Morfometriai vizsgálatok balatoni sügereken (Perca fluviatilis)

A nehezen definiálható testalakot matematikai módszerekkel leíró morfometriai eljárásokat széles körben használják a biológia területén is. Egyebek között a morfometriát a halbiológiában is alkalmazzák, például egyes fajok jellemzésére, illetve halállományok elkülönítésére is. Felmérésünk kapcsolódik egy nagyobb léptékű feltáró vizsgálatsorozathoz, aminek eredeti célja a Balatonban élő európai sügér állomány (Perca fluviatilis) genetikai, morfológiai és morfometriai jellegei alapján a faj populációs szerkezetének feltárása. Az előzetes elemzések eredményei azt mutatják, hogy a mérő személye, gyakorlottsága, szakmai tapasztalata jelentős hatással lehet a morfometriai elemzések eredményeire. Így a felmérés első fókusza ezen metodológiai probléma feltérképezése lett. Jelen vizsgálatunkban annak igyekszünk utánajárni, hogy a különböző tapasztalattal rendelkező személyek által elvégzett morfometriai mérések eredményei mennyire lesznek eltérőek. A mérések többszöri ismétlésével az egyes mérők tanulási folyamatát, tapasztalatszerzését is vizsgáltuk. Az adatokat hat, a morfometriai mérések terén különböző mértékű tapasztalattal rendelkező mérő személy szolgáltatta. A vizsgálatokat három állományból származó 80 halegyedről készült fényképeken végeztük el hagyományos, távolság-alapú morfometriai módszerrel. A mérők összesen 21 morfometriai változót rögzítettek minden fotón, háromszori ismétléssel. A vizsgálatban résztvevők eredményei egymástól szignifikánsan eltérnek és a mérések megbízhatóságát (az adatsorok szórását) is jelentősen befolyásolja a mérést végző személy gyakorlottsága, tapasztalata. Ugyanakkor a különböző mérők adatsorainak elemzése, a legtöbb esetben a vizsgált három populáció hasonló elkülönülés-mintázatát mutatta. Tehát az alkalmazott módszert még a kevésbé tapasztalt mérők is használhatják állományok elkülönítésére. Azonban a különböző mérők adatsorainak összevetésekor mindenképpen figyelembe kell venni, hogy a hagyományos morfometriai vizsgálatok eredményeire a mérő személye alapvető befolyással van.



